BEGRUNDELSE

Rådets forordning (EU, Euratom) nr. 1311/2013 af 2. december 2013 om fastlæggelse af den flerårige finansielle ramme for årene 2014-2020 giver mulighed for at anvende fleksibilitetsinstrumentet til finansiering af nøje fastlagte udgifter, der ikke kunne finansieres inden for de lofter, der var til rådighed for et eller flere udgiftsområder i den flerårige finansielle ramme.

I overensstemmelse med artikel 11 i Rådets forordning nr. 1311/2013 og punkt 12 i den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning og efter at have undersøgt alle muligheder for omfordeling af bevillinger og opbrugt enhver uudnyttet margen under udgiftsområdet Sikkerhed og medborgerskab (udgiftsområde 3) foreslår Kommissionen at anvende fleksibilitetsinstrumentet. Denne anvendelse vedrører et beløb på 123 966 698 EUR over udgiftsloftet for udgiftsområde 3 og har til formål at supplere finansieringen i Den Europæiske Unions almindelige budget for regnskabsåret 2016 af en række midlertidige foranstaltninger på asylområdet for at hjælpe med at lette det umiddelbare og ekstraordinære pres på asyl- og migrationssystemerne i Italien og Grækenland – de samlede budgetterede udgifter til disse foranstaltninger anslås at beløbe sig til 150 000 000 EUR i 2016.

De betalingsbevillinger, der svarer til den foreslåede anvendelse af fleksibilitetsinstrumentet i 2016, forventes at blive udnyttet fuldt ud i 2017 og vil blive opført i budgetforslaget for 2017.

Kommissionen minder om, at afgørelsen ikke må offentliggøres i Den Europæiske Unions Tidende senere end offentliggørelsen af Den Europæiske Unions almindelige budget for regnskabsåret 2016.

Forslag til

EUROPA-PARLAMENTETS OG RÅDETS AFGØRELSE

om anvendelse af fleksibilitetsinstrumentet i forbindelse med de midlertidige foranstaltninger på området international beskyttelse til fordel for Italien og Grækenland

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning, særlig punkt 12,

under henvisning til forslag fra Europa-Kommissionen, og

ud fra følgende betragtninger:

(1)Ved artikel 11 i Rådets forordning nr. 1311/2013 om fastlæggelse af den flerårige finansielle ramme for årene 2014-2020 oprettes et fleksibilitetsinstrument på op til 471 mio. EUR pr. år (i 2011-priser).

(2)Efter at have undersøgt alle muligheder for omfordeling af bevillinger under udgiftsloftet Sikkerhed og medborgerskab (udgiftsområde 3) og opbrugt den uudnyttede margen foreslår Kommissionen, at der via fleksibilitetsinstrumentet mobiliseres 123 966 698 EUR, ud over udgiftsloftet for udgiftsområde 3, til at supplere finansieringen i Den Europæiske Unions almindelige budget for regnskabsåret 2016 af en række midlertidige foranstaltninger på asylområdet for at hjælpe med at lette det umiddelbare og ekstraordinære pres på asyl- og migrationssystemerne i Italien og Grækenland. De samlede udgifter til disse foranstaltninger for 2016 anslås til 150 000 000 EUR.

(3)De betalingsbevillinger, der svarer til den foreslåede anvendelse af fleksibilitetsinstrumentet i 2016, forventes at blive udnyttet fuldt ud i 2017 og vil blive opført i budgetforslaget for 2017 —

VEDTAGET DENNE AFGØRELSE:

Artikel 1

For Den Europæiske Unions almindelige budget for regnskabsåret 2016 vil fleksibilitetsinstrumentet blive anvendt til at øge forpligtelsesbevillingerne med 123 966 698 EUR ud over udgiftsloftet for udgiftsområdet Sikkerhed og medborgerskab (udgiftsområde 3).

Dette beløb vil blive anvendt til at supplere finansieringen af en række midlertidige foranstaltninger på asylområdet for at hjælpe med at lette det umiddelbare og ekstraordinære pres på asyl- og migrationssystemerne i Italien og Grækenland.